Diari Oficial de la Generalitat Valenciana


Sumari del DOGV 3470, del 09-04-1999 (1999/2500)

RESOLUCIÓ d'11 de març de 1999, de la Subsecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Treball i Assumptes Socials, la Conselleria d'Ocupació, Indústria i Comerç de la Generalitat Valenciana i l'Ajuntament de Castelló de la Plana de la Plana, per al desenvolupament d'un programa experimental de foment de l'ocupació per a majors de 40 anys.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3470

Data del DOGV
:   09-04-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/2500


Data del document
:   11-03-1999

Organisme emissor
:   Conselleria de Presidència

Tipus de document
:   Resolució

Descriptors 

:   * Castelló de la Plana
    * creació d'ocupació
    * administració local
    * atur de llarga duració
    * cooperació administrativa
    * treballador d'edat avançada

RESOLUCIÓ d'11 de març de 1999, de la Subsecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Treball i Assumptes Socials, la Conselleria d'Ocupació, Indústria i Comerç de la Generalitat Valenciana i l'Ajuntament de Castelló de la Plana de la Plana, per al desenvolupament d'un programa experimental de foment de l'ocupació per a majors de 40 anys. [1999/S2500]
  
Subscrit, després de la tramitació prèvia reglamentària, entre el Ministeri de Treball i Assumptes Socials, la Conselleria d'Ocupació, Indústria i Comerç de la Generalitat Valenciana i l'Ajuntament de Castelló de la Plana, el 15 de desembre de 1998, un Conveni de col·laboració per al desenvolupament d'un programa experimental de foment de l'ocupació per a majors de 40 anys, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0191/1999, i que figura com a annex d'aquesta resolució.
  
València, 11 de març de 1999.- La subsecretaria del Secretariat del Govern i Relacions amb les Corts.
  
Castelló de la Plana, 15 de desembre de 1998
  
Reunits
  
El senyor Javier Arenas Bocanegra, ministre de Treball i Afers Socials,
  
El senyor Diego Such Pérez, conseller d'Ocupació, Indústria i Comerç,
  
El senyor José Luis Gimeno Ferrer, en qualitat d'alcalde de l'Ajuntament de Castelló de la Plana, autoritzat per a la firma del present conveni, de conformitat amb allò que s'ha establit en l'article 57 de la Llei 7/1985, de 2 d'abril, reguladora de les Bases del Règim Local.
  
Exposen
  
La desocupació, que és sens dubte el principal problema que té la societat actual, s'aguditza especialment quan afecta desocupats majors de 40 anys. A més del factor edat, els majors de 40 anys molt sovint tenen responsabilitats familiars, amb la qual cosa la seua situació de desocupació s'estén i afecta altres membres del nucli familiar més enllà de l'individu que la patix. Al nostre país 34 de cada 100 desocupats tenen més de 40 anys. Un percentatge elevat d'aquests porta desocupat més d'un any.
  
Esta realitat imposa als poders públics la necessitat d'establir mesures que faciliten la seua integració en el mercat de treball. Per a això, cal que les comunitats autònomes i les corporacions locals, competents en la dinamització del teixit productiu en els respectius àmbits, i el Ministeri de Treball i Afers Socials amb competències en les polítiques d'ocupació, unisquen els seus esforços per a maximitzar els resultats de les accions inversores de les distintes administracions.
  
La dinamització del teixit productiu exigix com a mínim dos requisits, a saber, que les corporacions locals coneguen els buits disponibles per a crear ocupació i que els sol·licitants desocupats de la localitat tinguen la formació i la pràctica professionals suficients i concordes per a treballar en les activitats amb capacitat de creació ocupació Des d'aquesta perspectiva és evident que la integració i complementarietat de polítiques actives existents al territori constituïx l'instrument més eficaç a l'hora de facilitar la inserció dels sol·licitants.
  
Conscients d'això anterior, el Ministeri de Treball i Afers Socials, a través de l'Institut Nacional d'Ocupació, la Generalitat Valenciana, i la corporació local de Castelló de la Plana, assumixen el compromís de posar en pràctica un programa experimental per a majors de 40 anys que, basat en una detecció prèvia d'activitats susceptibles de crear ocupació, supose l'articulació d'accions de tracte individualitzat als participants capaços de diagnosticar les mancances d'aptitud i, si és procedent d'actitud, que obstaculitzen la seua integració en el mercat de treball.
  
Per això, el present pla partix del disseny d'un itinerari d'inserció que conjumine accions d'orientació, formació i pràctica professionals, i també accions de suport a l'autoocupació mitjançant assistència tècnica i vivers d'empreses que tutelaran i donaran suport als desocupats participants durant un període de com a mínim dos anys següents al moment d'inici del programa. Així, durant el primer any els desocupats rebran la pràctica professional necessària mentre que en el segon se'ls ajudarà a constituir les seues empreses amb una atenció pròxima i individualitzada essencial sens dubte per a la seua pervivència, perquè l'experiència demostra que l'índex major de fracassos en les iniciatives de nous emprenedors es produïxen durant el primer any de creació de les seues empreses.
  
En virtut d'això, les tres parts indicades subscriuen el present conveni de col·laboració, d'acord amb les següents
  
Clàusules
  
Primera
  
El present conveni té per objecte desenvolupar accions de caràcter personalitzat i sistemàtic que integren el procés complet d'itinerari professional per als participants en un programa experimental de foment de l'ocupació per a majors de 40 anys, mitjançant la col·laboració conjunta i institucional entre el Ministeri de Treball i Afers Socials, a través de l'Institut Nacional d'Ocupació, la Generalitat Valenciana i l'Ajuntament de Castelló de la Plana.
  
Segona
  
A través del present conveni s'arbitren els mitjans necessaris per a facilitar-hi la integració laboral de 100 participants, mitjançant l'articulació de diferents mesures de polítiques actives que inclouran actuacions d'orientació i informació professional, programes per a l'adquisició d'experiència professional, informació i assessorament per a l'autoocupació i d'altres, com el foment de les iniciatives locals d'ocupació, que puguen considerar-se pertinents per a la consecució del fi previst.
  
A fi de materialitzar les accions que rebran els beneficiaris del programa, els firmants es comprometen a determinar els instruments necessaris per a la posada en pràctica; tot això d'acord amb la definició que d'este s'especifica en el present conveni.
  
Tercera
  
El conveni de col·laboració es desenvoluparà en l'àmbit territorial de la localitat mencionada en la clàusula primera.
  
Quarta
  
La duració del present conveni s'estendrà des de la data de la firma fins al 31 de desembre de 1999. A l'acabament podrà prorrogar-se per acord de les parts, tenint en compte les disponibilitats pressupostàries i les possibilitats normatives, a fi de no perjudicar l'eficàcia de les actuacions iniciades i el compliment dels fins del present conveni.
  
Cinquena
  
La Generalitat Valenciana, en l'àmbit de les seues competències, es compromet a finançar els costs derivats del present programa experimental, d'acord amb les respectives ordres reguladores de subvencions, per a la realització de les accions que es determinen a continuació, i segons allò disposat en les següents especificacions:
  
1. Selecció dels participants en el programa, que serà realitzada conjuntament amb la corporació local. En la dita selecció podran participar, si així s'acorda amb esta, els Serveis Integrats per a l'Ocupació especialitzada en el col·lectiu de majors de 40 anys.
  
2. Programes d'experiències de fins un màxim de dotze mesos de duració que combinen la formació i l'ocupació dels participants en les activitats creadores d'ocupació.
  
3. Assessorament d'autoocupació i/o sessions de recerca activa d'ocupació als participants en aquest.
  
4. Suport a la constitució d'iniciatives locals d'ocupació pels participants en aquest.
  
5. La contractació dels agents d'ocupació i desenvolupament local que calga per a realitzar funcions d'acompanyament i suport a emprenedors, i també per a la realització d'estudis sobre adequació i impacte de les activitats detectades en el mercat de treball local.
  
Sisena
  
El Ministeri de Treball i Afers Socials, a través de l'Institut Nacional d'Ocupació, assumix el següent compromís:
  
- Finançar a càrrec del seu pressupost la realització dels estudis de mercat de treball local a fi de detectar activitats creadores d'ocupació per compte propi i d'un altre.
  
- L'estudi identificarà, d'una banda, les activitats econòmiques susceptibles de creació d'ocupació per al col·lectiu de desocupats majors de 40 anys, i per una altra, el nombre de llocs de treball que estes podran absorbir. Els resultats de l'estudi es comunicaran a l'Institut Nacional d'Ocupació, que es compromet a assabentar la Generalitat Valenciana i l'Ajuntament de Castelló de la Plana.
  
Setena
  
Per a la posada en pràctica i el desenvolupament d'este programa experimental, la corporació local assumix les següents obligacions:
  
1. Col·laborar en la realització dels estudis de mercat indicats en la clàusula anterior, proporcionant totes les dades que tinga relatives als mercats de la zona i els estudis que sobre el tema pogueren ser d'utilitat per a l'elaboració de la indicada anàlisi.
  
Una vegada realitzat l'estudi i identificades les activitats, es determinarà conjuntament la forma més idònia d'articular els programes d'experiències adaptats a aquestes, de manera que es realitzen de forma simultània o successiva, perquè la combinació de la formació teòrica i pràctica necessària resulte la més apropiada.
  
2. Determinar els serveis socials (com ara serveis de proximitat, atenció a malalts, guarderies, cura de xiquets, serveis de vigilància urbana, etc.) sobre els quals hi ha, en l'àmbit de la corporació local, una demanda insatisfeta i la cobertura de la qual poguera donar lloc a la creació avantatjosa i raonable d'ocupacions per als majors de 40 anys.
  
3. Donar suport als projectes de microempreses que els participants en el programa puguen presentar, amb vista a la seua qualificació com a iniciativa local d'ocupació per part de l'administració competent.
  
4. Facilitar vivers d'empreses que oferisquen tutela i serveis compartits als participants durant almenys un termini de dotze mesos següents a la constitució com a empresaris dels participants en el projecte.
  
Vuitena
  
La Generalitat Valenciana i la corporació local assumiran de forma compartida el finançament dels següents serveis, en el marc de les respectives competències:
  
a) Per a la posada en marxa dels programes d'experiències la Generalitat Valenciana podrà subvencionar els costs salarials que es deriven de la contractació dels professors que, si és procedent, es pogueren necessitar per a impartir la formació teòrica del programa. Per la seua banda, la corporació local facilitarà les instal·lacions i el material didàctic necessari per a la seua impartició.
  
Sense perjudici d'allò que s'ha establit en el paràgraf anterior, la corporació local podrà impartir la formació amb els seus propis mitjans o amb els que la Generalitat Valenciana puga facilitar-li.
  
b) Per a la posada en marxa dels vivers d'empresa, la corporació local facilitarà les instal·lacions i la resta de material necessari per a la prestació del servei. Per la seua banda, la Generalitat València, subvencionarà la contractació de personal necessari per a les obres de construcció, reforma o condicionament dels dits vivers.
  
Igualment ambdues parts es comprometen a procurar l'aportació de recursos ociosos al programa, qualsevol que en siga la titularitat; amb esta finalitat portaran a cap les accions oportunes prop de les institucions o entitats que, per qualsevol forma jurídica, ostenten la dita titularitat.
  
Novena
  
La concessió de les subvencions i ajudes per part de l'Institut Nacional d'Ocupació i la Generalitat Valenciana previstes en aquest conveni haurà d'estar precedida per les corresponents sol·licituds per part de la corporació local i estarà condicionada a les disponibilitats pressupostàries.
  
Deu
  
La Generalitat Valenciana i la corporació local de Castelló de la Plana facilitaran a cada un dels participants que finalitzen la totalitat de les fases i, una vegada haja conclòs el programa experimental, un certificat on conste:
  
a) Acreditació de la participació en el programa experimental.
  
b) Determinació de les fases del programa i la seua duració desglossada per fases.
  
c) Formació i pràctica professional adquirida pel participant en cada una de les fases.
  
Onze
  
La corporació local, als sis mesos de l'acabament del programa, n'avaluarà l'eficàcia en el seu respectiu territori, per a la qual cosa tindrà en compte els següents criteris:
  
- Inserció laboral dels participants.
  
- Creació d'ocupacions indirectes per compte propi o d'un altre.
  
- Aflorament de recursos ociosos en l'àmbit local
  
- Millora de la prestació de serveis socials i implicació de l'activitat privada en estos.
  
L'Institut Nacional d'Ocupació i la Generalitat Valenciana facilitaran la informació que es considere necessària per a realitzar la dita avaluació.
  
Dotze
  
Es crea una comissió mixta de seguiment del present conveni, les funcions principals de la qual són:
  
- Vigilar-ne l'adequat compliment.
  
- Dirimir els conflictes que puguen sorgir en la interpretació i gestió del present programa.
  
- Facilitar en tot moment el desenvolupament del programa procurant resoldre tots els problemes d'ordre pràctic que en pogueren impedir el bon èxit en l'execució.
  
La Comissió Mixta de Seguiment estarà composta pels següents membres:
  
a) Per part de l'Institut Nacional d'Ocupació:
  
- Un representant de la Direcció General de l'Institut Nacional d'Ocupació.
  
b) Per part de la Generalitat Valenciana:
  
- dos representants.
  
c) Per l'Ajuntament de Castelló de la Plana:
  
- dos representants.
  
A aquesta comissió podran incorporar-se els assessors tècnics que es considere convenient.
  
La Comissió Mixta de Seguiment es reunirà, amb caràcter ordinari, una vegada al mes, i també, amb caràcter extraordinari, quan es considere necessari, d'acord amb les circumstàncies concurrents.
  
Llegit per les parts i com a prova de conformitat amb allò que s'ha manifestat anteriorment firmen el present conveni.